钦定古今图书集成/方舆汇编/职方典/第1295卷 > 广东建置沿革考 通志
## 钦定古今图书集成/方舆汇编/职方典/第1295卷 > 广东建置沿革考 通志

《禹贡》扬州，粤为扬越。成周翟羽之献，列在王会。至楚熊渠始伐扬以自广，数传熊商剪而臣之。其散处江南海上，称百粤蒙，故号私雄长，盖靡得而缀也。秦始皇二十五年，王剪征百粤，以屠睢为尉，将五军，仅下西瓯、南粤、陆梁羁縻而已。二十六年，设尉监典之。粤寻叛，遂拜任嚣为南海尉，以赵佗为龙川令，往定扬、粤，嚣乃入番禺居焉。筑关隘保障其民，以付赵佗。及嚣病，召佗行南海尉事。嚣殁，佗遂击并桂林、象郡，为南武王，都番禺。汉高帝十一年，使陆贾封佗为南粤王。武帝元鼎五年，始命伏波将军路博德、楼船将军杨仆平之，置南海、郁林、苍梧、合浦、交阯、九真、日南七郡。元封初，又得海上大州，复置儋耳、珠崖二郡，置交阯部刺史持节察举九郡。后儋耳并入珠崖，而珠崖并隶合浦，仍存七郡。建武二十六年，交阯女子征侧、征贰反，九真、日南、合浦诸郡应之，帝遣伏波将军马援平之。粤仍属合浦郡，督于交州，郡邑渐增。桓帝置高兴郡。灵帝改高凉郡。建安八年，刺史张津表立交州刺史，部治番禺，遥属荆州。章武二年，统于吴，为孙权所据，刺史步骘复筑佗故城。黄武五年，始立广州，领南海、苍梧、郁林、高凉四郡。徙交治龙偏，析交阯以北而以曲江、浈阳隶之。高凉珠官并隶交州。永安七年，复分交州置广州，领前四郡，析置高兴、宁浦、桂林三郡以益之。又于交部复珠崖，析合浦置北部都尉，附于广，晋置交广都尉，西南两江复设督护以司之。时广州前已领七郡，泰康初，增始安、始兴、临贺，领郡凡十。至永和间，又增八郡。〈曰“《晋兴》、东官、晋康、新宁、永平、新会、新安、义安。” 〉其间，或省或并，增置靡常。又省珠崖郡入合浦，增玳瑁县，分苍梧地立晋康郡，分东溪置龙乡县，寻改平原郡以统之。南宋废新安郡，置宋康、绥建、海昌、宋熙、临漳诸郡，复置罗州、越州。又分合浦、徐闻立合州，旋改为南合州。齐改宋熙曰宋隆，复置广熙、齐熙、齐建、齐乐四郡，增置电白郡，兼置泷州，分广州置桂州。广分东西，实始于此。又建《阳山郡》于浈阳，析曲江以置梁化，复析浈阳以建翁源，析梁化以置平石，遂以三县隶焉。陈改徐闻为齐康，增置东衡州，复置清远、卢阳诸郡。隋改广州为番州。〈避炀帝讳〉置总管府；废阳山、始兴二郡。改东衡州为洭州；置冈、循、端三州；废梁化郡，置循州；废高要郡，置端州；废绥、建人、四会县；改安州为钦州，改安京郡为县；废合州复为合浦郡；设安信郡，并泷州，以泷水、开阳、《正义》隶之。大业后，废州为郡。废冈州，绥建、清远、东官、乐昌、合浦诸郡，复为南海郡。废循州，改龙川郡；改建州为熙平郡，改钦州为宁越郡，改崖州为珠崖郡，废泷州为永熙郡。唐兴复改郡为州，改熙平复为连州，复冈州、新会郡、韶州始兴郡；改龙川郡，复为循州，置南绥州，复置端州、潮州、高州；罢合浦郡为越州，改安海郡为玉山州，罢朱崖郡，析其地为崖、儋、振三州；改永兴郡为窦州。五代为刘䶮所据，僭号南汉。自唐末曲颙据之，叛服不常，称外藩矣。宋开宝四年，置广南东路安抚使司。六年，改浛洸属英州。皇祐四年，诏知广州军事，充本路经略使，改南雄为宝昌郡。祥兴元年，帝狩广州，龙见，改广州为翔龙府，废番州，以茂名来属高州，改雷州为军，属广南西路，并窦州复为高州，废崖州，以其地入琼州，析宁远地为儋州，改宁远郡为崖州，置建康州，隶广东路。废泷州，以泷水县隶焉。元改翔龙府为广州路，兼改高廉为路。改钦州路，置安抚司，以雷州为路。置宣慰司总管府，行中书省。〈因平章阿里牙平海北改司为府〉至正十五年，山海寇麦伏等反，割据僭号。枢密同佥罗福领兵平之。以保障功，升都元帅，寻复其地。改琼州为路，隶海北海南宣慰司。改广南东路为广西道，改永庆军节度使为德庆军总管府。明洪武元年，何真以全城归附，“改广州路为广州府，领县十五，州一曰连州。”“改韶州路

“为韶州府，领县六。” 改南雄路为南雄府，领县二，隶岭南；省循入惠，改州为府，为惠州府，领县十，州一曰连平。省梅入潮，改州为府，为潮州府，领县十一，隶岭东。改“肇庆路为肇庆府，领县十一，州一曰德庆。” 改高州路为高州府，领县五，州一曰化州，隶岭西。改廉州路为“廉州府，领县五，州一曰钦州。” “洪武二年，罗福以全” 城归附，改雷州路为雷州府，领县三，以指挥张秉彝戍之，副将军参政朱亮祖镇守，隶海北。洪武元年，廖永忠克广州，守臣干富纳款归降，改琼州路为琼州府，领县十，州三，曰儋，曰万，曰崖，隶海南。而罗定州则泷水县地。万历四年，总督凌云翼、都督佥事张元勋讨平罗旁猺贼，改县为州，割高要、德庆地，立东安、西宁二县隶之，为直隶州焉

皇清鼎兴以来，各府州县俱仍旧制。